
PROJEKCIJA FILMOVA IGORA ČOLAKA O LAZARU VOZAREVIĆU, U OKVIRU 57. MAJSKE IZLOŽBE UDRUŽENJA LIKOVNIH UMETNIKA PRIMENJENIH UMETNOSTI I DIZAJNERA SRBIJE
Povodom 57. Majske izložbe pod nazivom "Na(j)zad u sadašnjost!", u Ustanovi kulture Parobrod biće održana projekcija filmova autora Igora Čolaka o životu i delu slikara Lazara Vozarevića.
Filmovi Igora Čolaka donose autentičan umetnički izraz kroz dokumentarni jezik i bave se sećanjem, umetnošću i nasleđem jednog od značajnijih predstavnika srpske moderne.
U ponedeljak, 19. maja, od 20 časova, biće prikazana dva dvadesetominutna filma:
"U zavičaju posle smrti živeti" – film koji je ranije prikazivan tokom serijala izložbi radova Lazara Vozarevića u sremskomitrovačkoj galeriji koja nosi njegovo ime. Ovaj dokument istražuje umetnikov opus i njegov značaj za srpsku modernu umetnost. U filmu se pojavljuje i slikareva ćerka, deleći svoja lična sećanja. Sniman je na lokaciji Starog sajmišta, gde je Vozarević imao svoj atelje. Njegove misli i citati dodatno obogaćuju ovaj intiman i promišljen portret umetnika.
"Restauracija jedne slike" – film arhivskog karaktera koji detaljno prikazuje proces restauracije jedne od Vozarevićevih slika, uz komentare stručnjaka i snimke samog restauratorskog rada.

Nakon projekcije planiran je razgovor sa autorom, koji će otkriti više o procesu nastanka ovih filmova i svojoj inspiraciji.
Ulaz na projekcije je slobodan.

